Batu basurek Pagaruyuang II

**Batu basurek Pagaruyuang II** adolah sabuah batu basurek paninggalan Rajo Adityawarman, batarikh 1295 Saka atau 1373 Masehi. Batu basurek ko ditulih dalam bahaso Sanskerta dan mamakai uruf Jawa Kuno, tulisannyo elok dan rapi jo turiahan nan cukuik dalam. Kondisi batu basurek lah cukuik rusak, iyolah tabalah duo jo banyak tulisannyo nan indak dapek tabaco lai.

Bahan batu adolah batu pasia kwarsa bawarno coklat kakuniangan, bantuaknyo pasagi jo malangkuang satangah lingkaran bagian atehnyo. Tinggi batu mancapai 2,5 m, lebanyo 1,16 m, sarato tabanyo 18&nbsp;cm. Ado ornamen atau iasan raksasa (*kala*) pado bagiang tangah ateh. Salain namo Rajo Adityawarman, tasabuik pulo pajabaik-pajabaik lainnyo, tapi indak jaleh tabaco lai sia namonyo.

Isi batu basurek ko barupo ungkapan pangoromatan jo pamujaan kapado Adityawarman sabagai surang panguaso nan dioromati. Batu basurek ko rasmi diakui sabagai Benda Cagar Budaya Paringkek Nasional malalui Surek Kaputusan (SK) Nomor PM.05/PW.007/MKP/2010, nan ditabikan dek Kementerian Kabudayaan jo Pariwisata Republik Indonesia pado tangga 8 Januari 2010.

## Lata balakang
Batu basurek ko lah disabuikan dalam laporan rasmi pamarentah kolonial Balando, *Inventaris der Oudheden in de Padangsche Bovenlanden* (1912), nan disusun dek N.J. Krom badasarkan data lapangan dari Asisten Residen L.C. Westenenk di Fort de Kock (kini ko Kota Bukittinggi). Dalam laporannyo, Krom mangalompokan batu-batu basurek di daerah dataran tinggi Minangkabau ka dalam duo kategori: *Adityawarman-inscripties*, iolah batu basurek nan sacaro langsuang manyabuik namo rajo Adityawarman, jo batu basurek nan mamakai bantuak aksara nan sarupo tapi indak manyabuikan namo rajo tasabuik, nan disabuiknyo sabagai *Adityawarman-schrift*. Batu basurek Pagaruyuang II iko tamasuak kalompok partamo jo tacantum pado inventaris nomor 24, halaman 42, jo deskripsi: "Sabuah batu gadang data nan ratak, di atehnyo tadapek mulo-mulo + sapuluah barih; di akianyo mamuek namo Adityawarman. Batu ko kini di Pagaruyuang (= batu Pagaruyuang No. 2)".

Krom mancataik baso batu basurek ko ditamuan di daerah Bukik Gombak, nan pado maso kolonial tamasuak wilayah *Onderafdeeling* Fort van der Capellen. Lokasi panamuan asalinyo barado di Jorong Bukik Gombak, Nagari Baringin, Kecamatan Tanjung Emas, Kabupaten Tanah Datar, Sumatera Barat. Di kudian ari, batu basurek ko dipindahan dari lokasi asanyo jo kini ko tasimpan di Kompleks Prasasti Adityawarman.

Sacaro umum, isi batu basurek ko mamuek puji-pujian kapado Rajo Adityawarman. Rajo ko didugo lah mangaluaan sakurang-kurangnyo duo puluah batu basurek, di mano dalapan baleh di antaronyo barado di Kabupaten Tanah Datar. Manuruik babarapo sijarawan, Adityawarman masih mampunyoi ubuangan jo karajaan-karajaan di pulau Jawa; sainggo banyak model pahatan pado batu basureknyo dianggap tapangaruah dari tradisi rajo-rajo Jawa.

## Bantuak pisik
Batu basurek Pagaruyuang II baukuaran tinggi 250 sentimeter, leba 116 sentimeter, jo taba 18 sentimeter, nan ditulih di ateh batu pasia kuarsa bawarno coklat kakuningan. Batu basurek ko alah tapacah manjadi duo bagian, sarato talatak rabah di sampiang batu basurek Pagaruyuang I. Dek kaadaan nan baitu, batu basurek ko indak maasiakan kalimaik jo tajamah nan utuah. Kaadaan pisik batu basurek ko kurang elok sainggo sulik untuak dibaco, walau baitu dipakiroan ado 14 barih tulisan pado batu tasabuik. Pado batu bagian ateh, ado 9 barih tulisan nan mano banyak kato-katonyo nan ilang. Namun, kaadaan pado batu bagian bawah relatip labiah elok sainggo masih bisa dibaco jo kalimaik nan labiah utuah. Batu basurek ko mampunyoi turiahan barupo coretan nan dalam jo tulisannyo dapek disabuik rancak sarato rapi.

Pado batu bagian ateh, ditamuan karusakan atau kaausan tulisan pado sisi kiri, walaupun anyo babarapo urup. Pado sisi kanan jo bagian tangah akia batu basurek karusakannyo labiah parah. Panyabab karusakan pado sisi kanan adolah dek faktor kaausan batu, sadangkan pado tangah akia batu basurek adolah dek adonyo lubang-lubang buatan, nan manggaduah sarato mailangan sabagian tulisan. Salain itu, ado babarapo barih tulisan ilang tarutamo pado sisi kiri bawah dek adonyo bagian batu nan lapeh atau ilang. Hal ko taliek dari bantuak pacahan nan miriang ka bawah pado sisi kanan, sainggo pado sisi ko muncu babarapo urup sabagai lanjuikan urup sisi kiri nan ilang.

Pado batu bagian bawah nan marupoan pacahan dari batu bagian ateh, kironyo pasambungannyo indak tasambung sacaro utuah. Hal ko manunjuakan baso ado bagian tulisan nan ilang. Akibaiknyo, tulisan pado barih tarakia batu bagian ateh indak balanjuik pado tulisan awa pado batu bagian bawah. Walau baitu, batu bagian bawah mampunyoi tulisan nan masih utuah jo relatip rancak, kacuali pado bagian awa nan taputuih tasabuik.

### Ornamen
 
Ornamen atau iasan nan tadapek pado batu basurek Pagaruyuang II taliek labiah kayo dibandiangkan nan ado pado batu basurek Pagaruyuang I. Ornamen tasabuik mampaliekan sabuah bantuak nan manyarupoi kapalo *kala* nan distilir, jo bingkai nan dihiasi motif sulua-suluran sarato pola geometris nan rumit.

Kapalo *kala* pado bagian ateh batu basurek ko mampunyoi bibia atau kumih taba jo lidah tajulu panjang. Kapalo tasabuik dari sisi kanan jo kirinyo muncua sulua atau tanduak nan manyarupoi lidah ula bacabang, sarato tadapek pulo ornamen lainnyo nan mambantuak bingkai nan padek jo iasan di dalamnyo. Bagian ateh kapalo *kala* babantuak marunciang, sainggo jikok disatukan jo bingkainyo ka mambantuak stela.

Pamakaian ornamen gamba pado batu-batu basurek Adityawarman di Sumatera Barat marupoan suatu hal nan baru, dek karano para rajo Malayu sabalunnyo indak panah mamahatkan gamba pado batu basurek mareka.

## Isi
Barih awa pambuko banyak kalimaik nan indak jaleh taliek dek karano lah lapuak. Barih salanjuiknyo ado disabuik gala-gala *nrpati, maharaja, wira,* sarato *dyang*, sayangnyo namo-namo urang nan biaso maikuik gala-gala tu indak dapek tabaco.

Tasabuik pulo kato *saka* jo *swasti* pado barih ka tujuah, nan umumnyo manyabuik tangga jo paristiwa pantiang, namun kalimaik sasudah jo sabalunnyo indak dapek dibaco juo. Di barih salanjuiknyo ado kato *yakse* (raksasa) jo *dwara* (gapura), nan kok mamakai candrasangkala baarati 5 jo 9. Kok disangko baso batu basurek ko dari jaman Adityawarman, mangko dapek didugo taun ko adolah 1295 Saka atau 1373 M, iyolah duo-tigo taun sabalun rajo tu maunduaan diri.

Pado bagian akia disabuik kato *sadaganyjanam*, nan dapek diaratian sabagai "manusia dari gunuang".

## Naskah jo tajamah
Batu basurek ko ditulih mamakai aksara Pasca Pallawa jo manggunoan bahaso Sanskerta sarato bahaso Malayu Kuno.

### Naskah
Barikuik iko adolah aliah aksara batu basurek Pagaruyuang II, manuruik Utomo (2007) jo Kusumadewi (2012):

 
 

1. *Subhamastu //0//---jāto bha-ṅa*
2. *nṛpati ravi mahārāja---rajyami---*
3. *-giryya śūnani mātanuśatharaṇI [m]aṃ[da] ---*
4. *kādhī mūlastriteshi si---tatmārasa---*
5. *nani. satalani ri pakaga --- maśa - lan --- *
6. *-la sa sāt ---------- raśa ra kr---*
7. *sabha svasti rātu na rajña //0// sakaga*
8. *------- i ---- pakșe da ---- teșṭina, dha ---*
9. *-------------*
10. *------------- ddhanasa -*
11. *----------- sanya caturtthi grașṭa satatana*
12. *pu dū saṅgatā . matriyā girmuditammupekșa ka---*
13. *tva toddhampadam . svasti*
14. *- ri sadā ganjānam //0//* 
 

2. *nr□pati ravi mahārāja___rajyami___*
3. *giryyam gunam mātanuśatharan□i(m)an(da)__*
4. *kādī mūlastriteshi si___tatmārasa*
5. *nani satalani ri pakaga__maśa_lan__*
6. *la sa sāt____raśa ra kr□___*
7. *sabha svasti rātu na rajna//0// sakaga*
8. *i___paks□e da___tes□□na dha*
9. *_____*
10. *______ddhanasa*
11. *____sanya caturtthi gras□t□a satatana*
12. *pu dū sangatā matriyā girmuditammupeks□aka___*
13. *tvah tad dhama paam/ svasti sŕimat ādittavarmma_*
14. *nari sadā ganyjānam //0//* 

### Tajamah
Barikuik iko adolah aliah bahaso batu basurek Pagaruyung II manuruik Istiawan (2006) jo Arlo Griffiths sabagaimano dikutip dalam Kusumadewi (2012):

1. Salamaik (bahagia) ... *(kalanjutannyo alun dapek ditajamahan)*
2-6. *alun dapek ditajamahan</br>
7. ...bahagialah rajo //o// (Pado taun) Saka...</br>
8. (*candra sengkala'') yakse (raksasa) dwara (gapura)
9.  (batu pacah)
10. tangga 20 (?)
11. (dalam suasana) sunyi pado ari ka-4, kaluargo (catur asrama?) sarumpun?
12. ...ramah, riang gambira jo gagah barani
13. .../Bahagialah Rajo Adityawarmman
14. dek karano sadaganyjanam

 
# Rajo para rajo, rajo gadang nan manjadi matahari matoari di antaro para rajo, nan lahia dari katurunan Indra, sarato barasa dari tanah ameh, kutiko aka (pohon) Bodhi tadiri di muko bumi jo gunuang Bajendra..... mambunuah sadoalah musuah..... nan mampangaruahi kasajahteraan inggo rajo (maso dapan) Buddha.
# Kutiko ko lah dikambalian pado taun Śaka (1) bulan, (2) sayap, (9) lubang... (129X) pado tangga 8 bulan Kārtika, hari.....
# salalu mailangan kaampek..... pai jauah, karamahan, kasanangan, pangarapan, raso..... nagara Buddha. Kamakmuran jo kaaguangan Rajo Adityavarman, nan salalu manumpeh musuah-musuahnyo..

## Arati pantiang jo upayo pamaliharoan
 
Batu basurek Pagaruyuang II di maso kini masih paguno sabagai sarano pandidiakan jo panganalan sijarah untuak masarakaik sakaliliang maupun umum. Tulisan-tulisan nan tapahaik pado batu-batu ko bukan anyo sabagai bukti catatan pamarentahan, tapi adolah saksi sijarah nan mampaliekan kamajuan budayo, agamo, jo bahaso pado maso itu. Walaupun babarapo bagian batu basurek alah rusak, kabaradoan batu basurek ko sarato batu-batu basurek lainnyo di Kompleks Prasasti Adityawarman manjadi sumber pantiang untuak manalusuri jajak paradaban Malayu Kuno jo maso kajayoan karajaan Adityawarman.  

Pangalolaan jo parawatan batu basurek ko kini barado di bawah pangawasan Balai Pelestarian Kebudayaan Wilayah III (daulu Balai Pelestarian Cagar Budaya Sumatera Barat). Sabagai situs arkeologi nan dilinduangi, kompleks batu basurek ko tatap manariak paratian panaliti, sijarawan, sarato manjadi tujuan wisata nan basipaik pangajaran untuak mamahami sijarah kabudayoan Sumatera Barat. Upayo parawatan teknis nan alah dilakuan balai ko maliputi pambangunan atok palinduang batu basurek dari pangaruah cuaco, sarato mamasang paga basi di sakaliliang kompleks untuak mancagah karusakan, tamasuak dari hewan lia. Pado taun 2022 dilakuan upayo panataan babarapo kawasan batu basurek Adityawarman di sakita Kota Batusangka, barupo pabaiakan sarana, guno maningkekan kamudahan akses bagi panaliti jo pangunjuang umum.

Batu basurek ko alah rasmi juo diakui sabagai Benda Cagar Budaya Paringkat Nasional malalui Surat Keputusan (SK) Nomor PM.05/PW.007/MKP/2010, nan ditabikan dek Kementerian Kebudayaan dan Pariwisata Republik Indonesia pado tangga 8 Januari 2010.

## Caliak pulo

* Adityawarman
* Batu basurek Pagaruyuang I
* Daftar batu basurek di Sumatera Barat

## Rujuakan

### Bacoan lanjuik
* 
* 
*
* 
* 
* 
* 
* 
*